OBH 1163/1995.
Az állampolgári jogok országgyűlési biztosának jelentése
Ügyintéző: dr. Kubinyi Katalin

Az eljárás megindulása

K.I. ............. lakos panasszal fordult hivatalomhoz a Szabolcs-Szatmár-Bereg Megyei Ügyvédi Kamara eljárása miatt.

A megállapított tényállás

K.I. 1995. január 17-én írásban nyújtotta be panaszát a Szabolcs-Szatmár-Bereg Megyei Ügyvédi Kamara elnökéhez dr.J.Z. ügyvéd tevékenysége miatt. Dr.J.Z. ügyvéd a panaszos feleségét, dr.K.E.-t képviselte a Nyíregyházi Munkaügyi Bíróság előtt. K.I. az ügyvédi kamara elnökének címzett panaszában részletesen leírta az eljáró ügyvéd eljárásával kapcsolatos kifogásait és kérte a fegyelmi eljárás elrendelését és lefolytatását.
K.I. írásban benyújtott panaszára választ nem kapott. Az ügyvédi kamara fegyelmi megbízottja sem hallgatta meg a panaszost a tényállás tisztázása céljából.

Az ügy jogszabályi háttere

Az ügyvédségről szóló 1991. évi XXIII. törvénnyel módosított 1983. évi 4. tvr. 13.§ (3) bekezdésében biztosított felhatalmazása alapján az Országos Ügyvédi Kamara 1992. december 14-én megtartott teljes ülésén elfogadott Fegyelmi Eljárási Szabályzat.

A vizsgálat megállapításai

Az Országos Ügyvédi Kamara Fegyelmi Eljárási Szabályzatának 2.§ (1) bekezdése szerint az előzetes vizsgálatot és a fegyelmi eljárást a kamara elnöke írásban rendeli el a hozzá beérkezett írásbeli bejelentés alapján. A 14.§ (1) bekezdése szerint az előzetes vizsgálatot a kamara elnökének harminc napon belül meghozott intézkedése alapján a kamara fegyelmi megbízottja folytatja el. A 14.§ (4) bekezdése szerint a sértettet is a fegyelmi megbízott hallgatja meg az előzetes vizsgálat során, a meghallgatásról jegyzőkönyvet is készít.
A vizsgálat során megkerestem a Szabolcs-Szatmár-Bereg Megyei Ügyvédi Kamara elnökét és felhívtam, hogy a panasz ügyében intézkedjen.
1996. március 18-án postára adott megkeresésemre dr.Hubay Pál elnök 1996. április 1-jén válaszolt. Levelében arról tájékoztatott, hogy 1995. február 28-án elrendelte az előzetes vizsgálatot. Dr. Kazán Péter, a kamara fegyelmi megbízottja folytatja le a vizsgálatot, személyesen meghallgatja a panaszost,  a panaszolt ügyvédet, a szükséges bonyolítási eljárást lefolytatja és a fegyelmi szabályzat 15.§-a alapján összefoglaló jelentését és indítványát beterjeszti a kamara elnökének. Az elnök ennek alapján dönt arról, hogy a fegyelmi eljárást elrendeli-e vagy sem.  Levelében jelzi a kamara elnöke, hogy erről fogja majd a panaszost is tájékoztatni. Eddig azonban még nem került sor a panaszos meghallgatására sem. 
A panaszos 16 hónap óta nem kapott értesítést benyújtott kérelmével kapcsolatban. Az ügyvédi kamara elnökének, mint a fegyelmi jogkör gyakorlójának joga és kötelessége gondoskodni arról, hogy a fegyelmi eljárást a kamara lefolytassa. Amennyiben pedig ennek nincsenek meg a jogszabály által előírt feltételei, a fegyelmi eljárás lefolytatását megtagadja.
Azzal, hogy a panaszos által benyújtott kérelemre 16 hónap óta érdemi intézkedés nem történt, a Szabolcs-Szatmár-Bereg Megyei Ügyvédi Kamara elnöke megsértette a Magyar Köztársaság Alkotmányának 2.§ (1) bekezdésében deklarált jogállamiságból fakadó jogbiztonság követelményét.

Ajánlás

Felhívom a Szabolcs-Szatmár-Bereg Megyei Ügyvédi Kamara elnökét, hogy járjon el annak érdekében, hogy K.I. által dr.J.Z. ügyvéd ellen 1995. január 17-én benyújtott fegyelmi eljárás lefolytatására irányuló kérelem ügyében a lehető legrövidebb időn belül érdemi intézkedés történjen, hívja fel a fegyelmi megbízottat az előzetes vizsgálat haladéktalan lefolytatására.

Budapest, 1996. május 20.

Gönczöl Katalin